3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์หรือบริการ 

ลักษณะผลิตภัณฑ์หรือบริการของกลุ่มบริษัท แบ่งออกเป็น 5 ลักษณะ ดังนี้

  1. การพัฒนาโครงการเพื่อขาย

  2. การพัฒนาโครงการเพื่อเช่า

  3. ธุรกิจสนามกอล์ฟ

  4. การร่วมลงทุนกับบริษัทอื่นเพื่อประกอบกิจการที่เกี่ยวเนื่องกับการพัฒนาอสังหาริมทรัพย์

  5. ที่ดินรอการพัฒนา

  3.1.1 การพัฒนาโครงการเพื่อขาย บริษัท อีสเทอร์น สตาร์ เรียล เอสเตท จำกัด (มหาชน)
  เป็นผู้พัฒนาโครงการเพื่อขาย ซึ่งปัจจุบันมีโครงการที่อยู่ในระหว่างการพัฒนาทั้งสิ้น 4 โครงการ
  โดยมีรายละเอียดดังต่อไปนี้

-   โครงการอีสเทอร์น สตาร์ คันทรีโฮม
    เป็นโครงการจัดสรรที่ดินและสร้างบ้านเพื่อขายโดยมีสาธารณูปโภคพร้อมเพรียง ทั้งถนน
    โทรศัพท์ ประปา และไฟฟ้าใต้ดิน ซึ่งตั้งอยู่ในบริเวณรอบสนามกอล์ฟ อีสเทอร์น สตาร์ คันทรี
    คลับ แอนด์ รีสอร์ท บนเนื้อที่ประมาณ 615 ไร่ จัดสรรประมาณ 471 แปลง
    โดยแบ่งเป็นแปลงย่อยโดยเฉลี่ยแปลงละ 400 ตารางวา
    (แต่ปัจจุบันมีการจัดสรรเป็นแปลงย่อยเพื่อเอื้ออำนวยต่อกำลังซื้อของลูกค้าตามสภาวะเศรษฐกิจ)
    มีกลุ่มลูกค้าเป้าหมายเป็นลูกค้าระดับสูง ปัจจุบันคงเหลือที่ดินของโครงการทั้งหมดประมาณ
    236ไร่ แบ่งออกเป็นจำนวน 128 แปลง คือ ที่ดินเปล่าจำนวน 116 แปลง
    และที่ดินของโครงการแฮมเล็ท 2 จำนวน 12 แปลง

-   โครงการสินทวีพาร์ค เป็นโครงการที่พักอาศัยเพื่อขาย
    ภายในโครงการประกอบด้วยคอนโดมิเนียม ทาวน์เฮ้าส์ บ้านแฝด และที่ดินเปล่า
    บนเนื้อที่ประมาณ 90 ไร่ แบ่งออกเป็น 4 เฟส
    มีกลุ่มลูกค้าเป้าหมายเป็นลูกค้าระดับกลางขึ้นไป
    ปัจจุบันบ้านทาวน์เฮ้าส์และที่ดินเปล่าได้ขายหมดแล้ว คงเหลือแต่ในส่วนของคอนโดมิเนียมเพียง
    10 ยูนิต

-   โครงการแฮมเล็ท 2 เป็นโครงการสร้างบ้านเดี่ยวเพื่อขาย ซึ่งโครงการแฮมเล็ท 2
    นี้เป็นโครงการที่เริ่มพัฒนาเมื่อปลายปี 2544 เป็นโครงการที่ต่อเนื่องจากโครงการแฮมเล็ท 1
    เนื่องจากได้มีการสำรวจกลุ่มลูกค้าเป้าหมายที่อยู่ในบริเวณใกล้เคียงพบว่ามีกลุ่มลูกค้าเป้าหมายที่ยังต้องการที่ดินพร้อมที่พักอาศัยที่มีขนาดพื้นที่ประมาณ
    200 ตารางวา สำหรับโครงการแฮมเล็ท 2 ตั้งอยู่ภายในบริเวณโครงการคันทรีโฮม
    มีพื้นที่ขายรวมประมาณ 12 ไร่
    รูปแบบโครงการจะเน้นแบบบ้านที่หลากหลายและราคาที่ไม่สูงมาก โดยมีกลุ่มเป้าหมายคือ
    ผู้บริหารระดับสูงในนิคมอุตสาหกรรมมาบตาพุดและบริเวณใกล้เคียง ผู้เกษียณอายุ
    และนักธุรกิจในกรุงเทพฯ โดยมีระยะเวลาดำเนินโครงการประมาณ 2 ปี

-   โครงการสินทวีการ์เด้น เป็นโครงการที่พักอาศัยเพื่อขาย บนเนื้อที่ประมาณ 50 ไร่
    ริมถนนสุขุมวิทสาย 3 ภายในโครงการประกอบด้วยที่ดินเปล่า, บ้านเดี่ยว, บ้านแฝด,
    ลิงค์เฮ้าส์, และทาวน์เฮ้าส์ มีกลุ่มลูกค้าเป้าหมายเป็นลูกค้าระดับกลาง ปัจจุบันบ้านเดี่ยว,
    บ้านแฝด, ลิงค์เฮ้าส์, และทาวน์เฮ้าส์ได้ขายหมดแล้ว คงเหลือที่ดินเปล่าประมาณ 169 แปลง
    ในขนาดแปลงละ 60-80 ตารางวา

  หมายเหตุ : โครงการของบริษัททุกโครงการส่วนใหญ่จะเป็นการขายที่ดินเปล่าเพียง

  อย่างเดียว แต่ถ้าลูกค้าต้องการจะให้สร้างบ้าน
  บริษัทก็จะดำเนินการจัดหาผู้รับเหมาภายนอกเป็นผู้สร้างบ้านแทน

  3.1.2 การพัฒนาโครงการเพื่อเช่า

-   การพัฒนาโครงการเพื่อเช่าที่บริหารงานโดยบริษัท อีสเทอร์น สตาร์ เรียล เอสเตท จำกัด
    (มหาชน)

  บริษัทเคยเปิดดำเนินกิจการให้เช่า คือ โครงการศูนย์การค้า อีสเทอร์น สตาร์ พลาซ่า
  เป็นอาคาร 3 ชั้น มีพื้นที่ให้เช่า 10,450 ตารางเมตร ซึ่งเปิดให้เช่าตั้งแต่กลางปี 2537
  แต่เมื่อสิ้นเดือนเมษายน 2543 บริษัทได้หยุดดำเนินกิจการชั่วคราวเนื่องจากสภาพเศรษฐกิจตกต่ำ
  นอกจากนี้ บริษัทยังมีโครงการให้เช่าอื่นๆ เช่น คอนโดมิเนียมในโครงการสินทวีพาร์ค

-   การพัฒนาโครงการเพื่อเช่าที่บริหารงานโดยบริษัทร่วม

  บริษัท ซีสตาร์ พร็อพเพอร์ตี้ส์ จำกัด (บริษัทร่วม) ซึ่งบริษัทถือหุ้นร้อยละ 49.00
  ของทุนจดทะเบียนชำระแล้ว โดยบริษัทร่วมทุนกับบริษัท ซันไรซ์ พร็อพเพอร์ตี้ส์ จำกัด
  จากประเทศสิงค์โปร์ ดำเนินธุรกิจอพาร์ทเม้นท์และบ้านเดี่ยวระดับหรูให้เช่า
  ประกอบด้วยบ้านเดี่ยว 66 หลัง และอพาร์ทเม้นท์ 8 อาคาร จำนวน 84 ยูนิต ในลักษณะ
  Serviced Apartment
  มีกลุ่มลูกค้าเป้าหมายเป็นนักธุรกิจระดับสูงซึ่งเป็นคนละกลุ่มกับโครงการสินทวีพาร์ค
  เนื่องจากโครงการของบริษัทร่วมเป็นโครงการอสังหาริมทรัพย์ให้เช่าระดับหรูในสภาพแวดล้อมร่มรื่น
  บริเวณเดียวกันกับสนามกอล์ฟ อีสเทอร์น สตาร์ คันทรี คลับ แอนด์ รีสอร์ท

  3.1.3 ธุรกิจสนามกอล์ฟ เป็นโครงการพัฒนาที่ดินสนามกอล์ฟระดับมาตรฐานโลก 18 หลุม
  บนพื้นที่กว่า 407 ไร่ อยู่ห่างจากกรุงเทพฯ เพียง 160 กิโลเมตรเศษ
  เป็นสถานที่ที่เหมาะแก่การออกกำลังกายและการพักผ่อน นอกจากนี้ยังมีคลับเฮ้าส์ ทะเลเทียม
  สระว่ายน้ำ สนามเทนนิส ห้องซาวน่า ห้องฟิตเนส
  และห้องประชุมพร้อมอุปกรณ์สำหรับการจัดประชุมและสัมมนา

  บริษัทไม่ได้ดำเนินการพัฒนาธุรกิจสนามกอล์ฟโดยตรง แต่ให้บริษัท อีสเทอร์น สตาร์ รีสอร์ท
  จำกัด (บริษัทย่อย) ซึ่งปัจจุบันบริษัทถือหุ้นร้อยละ 76.62 ของทุนจดทะเบียนชำระแล้ว
  เป็นผู้ดำเนินการโครงการสนามกอล์ฟ อีสเทอร์น สตาร์ คันทรี คลับ แอนด์ รีสอร์ทแทน

  ในส่วนของสมาชิกสนามกอล์ฟบริษัทจะเป็นผู้ดำเนินการบริหารจัดการเอง
  โดยในปีที่เริ่มโครงการบริษัทได้รับสิทธิสมาชิกสนามกอล์ฟ จำนวน 1,600 สมาชิก
  จากการถือหุ้นในบริษัท อีสเทอร์น สตาร์ รีสอร์ท จำกัด ร้อยละ 100 ของทุนจดทะเบียน
  ต่อมาในปี 2533 บริษัทได้ขายเงินลงทุนในบริษัทดังกล่าวจำนวน 7,990,000 หุ้น
  พร้อมกับสิทธิสมาชิกสนามกอล์ฟ 799 สมาชิก ให้กับนักกอล์ฟและนักลงทุนทั่วไป (ผู้ที่ซื้อหุ้นบริษัท
  อีสเทอร์น สตาร์ รีสอร์ท จำกัด จากบริษัททุก 10,000 หุ้น จะได้รับสิทธิสมาชิกสนามกอล์ฟ
  อีสเทอร์น สตาร์ คันทรี คลับ แอนด์ รีสอร์ท 1 สมาชิก)

  จากการขายเงินลงทุนดังกล่าวออกไปทำให้บริษัทมีสัดส่วนการถือหุ้นในบริษัท อีสเทอร์น สตาร์
  รีสอร์ท จำกัด ลดลง และบริษัทมีสิทธิสมาชิกสนามกอล์ฟคงเหลือ 801 สมาชิก
  ซึ่งต่อมาบริษัทจะขายเฉพาะสิทธิสมาชิกสนามกอล์ฟอย่างเดียว และเมื่อวันที่ 2 มีนาคม 2544
  บริษัทได้นำสมาชิกสนามกอล์ฟจำนวน 100
  สมาชิกไปใช้ในการปรับโครงสร้างหนี้กับสถาบันการเงินแห่งหนึ่ง ทำให้ ณ วันที่ 31 ธันวาคม
  2545 บริษัทมีสมาชิกกอล์ฟเหลือ 354 สมาชิก

  3.1.4 การร่วมลงทุนกับบริษัทอื่นเพื่อประกอบกิจการที่เกี่ยวเนื่องกับการพัฒนาอสังหาริมทรัพย์

1.  บริษัท เอ็มบีเอฟ อีสเทอร์น สตาร์ อินเตอร์เนชั่นแนล จำกัด ซึ่งบริษัทถือหุ้นร้อยละ 40.00
    ของทุนจดทะเบียนชำระแล้ว โดยบริษัทร่วมลงทุนกับกลุ่มบริษัท เอ็ม บี เอฟ ประเทศมาเลเซีย
    ดำเนินธุรกิจโรงเรียนนานาชาติ ที่อำเภอบ้านฉาง จังหวัดระยอง ชื่อว่า "Garden
    International School, Rayong" และเริ่มเปิดดำเนินการสาขาใหม่ที่ซอยเย็นอากาศ
    กรุงเทพฯ เมื่อเดือนสิงหาคม 2543 ในชื่อว่า "Garden International School,
    Bangkok" โดยบริษัทไม่ได้มีส่วนร่วมในการบริหารงาน

  2. บริษัท พร้อมมิตร อีสเทอร์น สตาร์ เฮลท์แคร์ จำกัด ซึ่งบริษัทถือหุ้นร้อยละ 40.00
  ของทุนจดทะเบียนชำระแล้ว โดยบริษัทร่วมลงทุนกับโรงพยาบาลพร้อมมิตร (กรุงเทพฯ)
  ดำเนินธุรกิจโพลีคลีนิค ที่อำเภอบ้านฉาง จังหวัดระยอง
  โดยบริษัทไม่ได้มีส่วนร่วมในการบริหารงาน
  และปัจจุบันได้หยุดดำเนินกิจการชั่วคราวเนื่องจากสภาพเศรษฐกิจไม่เอื้ออำนวย

  3.1.5 ที่ดินรอการพัฒนา

  1. บริษัท บ้านและที่ดินตะวันออก จำกัด ซึ่งบริษัทถือหุ้นร้อยละ 100 ของทุนจดทะเบียนชำระแล้ว
  มีที่ดินจำนวน 10-0-28.0 ไร่ อยู่ริมถนนกม.16–พลา ในอำเภอบ้านฉาง
  ซึ่งขณะนี้ยังไม่มีแผนดำเนินการอย่างใด

  2. บริษัท อีสเทอร์น สตาร์ เฮ้าส์ซิ่ง ดีเวลล็อปเมนท์ จำกัด ซึ่งบริษัทถือหุ้นทางอ้อมรวมร้อยละ
  100 ของทุนจดทะเบียนชำระแล้ว ซึ่งขณะนี้ยังไม่มีแผนดำเนินการแต่อย่างใด

  3. บริษัท อีสเทอร์น สตาร์ ไลซัน นิวเวิล์ด จำกัด
  ซึ่งบริษัทถือหุ้นทั้งทางตรงและทางอ้อมรวมร้อยละ 60 ของทุนจดทะเบียนชำระแล้ว
  โดยบริษัทร่วมลงทุนกับกลุ่ม ไลซันและนิวเวิล์ดจากฮ่องกง เพื่อพัฒนาโครงการฮิลไซด์ รีสอร์ท
  รวมเนื้อที่ 105-2-30.7 ไร่ ตั้งอยู่ริมถนนสุขุมวิทในอำเภอบ้านฉาง
  แต่เนื่องจากสภาวะเศรษฐกิจไม่เอื้ออำนวย บริษัทจึงยังมิได้ดำเนินการพัฒนาแต่ประการใด

โครงการที่ดำเนินการอยู่ในปัจจุบัน ณ 31 ธันวาคม 2545 มีรายละเอียดดังต่อไปนี้

1) โครงการเพื่อขาย

[TABLE]

หมายเหตุ : - ไม่รวมสินค้ายึดคืน 

2) โครงการเพื่อเช่า

[TABLE]

3.2 การตลาดและภาวะการแข่งขัน 

ก) การตลาดและภาวะการแข่งขันโครงการพัฒนาเพื่อขายและเพื่อเช่า

  สำหรับโครงการเพื่อขายและเพื่อเช่าบริษัทมุ่งเน้นการตลาดในแถบนิคมอุตสาหกรรมมาบตาพุด
  และบริเวณใกล้เคียง โดยกลุ่มเป้าหมายมีตั้งแต่ระดับผู้บริหารระดับสูง วิศวกร พนักงาน
  และข้าราชการ บริษัทใช้นโยบายการตลาดด้วยการเสนอขายสินค้าในระดับคุณภาพ ราคา
  และการผ่อนชำระที่สอดคล้องกับความต้องการของตลาดผู้ซื้อบ้านเพื่ออยู่อาศัย
  รวมทั้งนำเสนอสินค้าที่ตอบสนองความต้องการของผู้บริโภคด้วยแบบบ้านอิสระซึ่งสามารถปรับเปลี่ยนพื้นที่ใช้สอยภายในได้ตามความต้องการของลูกค้า

  จากภาพรวมของภาวะเศรษฐกิจปี 2545 ที่มีการขยายตัวสูงขึ้นในระดับใกล้เคียงกับปีก่อน
  โดยเฉพาะตลาดบ้านเดี่ยวเป็นตลาดอสังหาริมทรัพย์ที่เติบโตมากที่สุดอย่างต่อเนื่องจากปลายปี
  2544 โดยเริ่มต้นที่เขตกรุงเทพมหานครก่อน
  ซึ่งคาดว่าความต้องการบ้านเดี่ยวนี้จะขยายตัวไปถึงภูมิภาคอื่นๆ ด้วย
  บริษัทจึงได้ปรับเปลี่ยนกลยุทธ์และแผนการตลาดให้สอดคล้องกับภาวะที่เกิดขึ้น ดังนี้

1.  วิเคราะห์ตลาดโดยละเอียด
    เพื่อระบุกลุ่มลูกค้าเป้าหมายที่แท้จริงของโครงการอย่างชัดเจนตลอดจนกำหนดราคาขายให้เหมาะสมกับกำลังซื้อของกลุ่มลูกค้าเป้าหมายแต่ละโครงการ

2.  ปรับเปลี่ยนกลยุทธ์การตลาดมาเป็น Direct Marketing
    โดยมุ่งกลุ่มโรงงานอุตสาหกรรมที่จะมาตั้งโรงงานในเขตพัฒนาพื้นที่ชายฝั่งทะเลตะวันออก
    (อีสเทอร์น ซีบอร์ด) โดยเฉพาะบริเวณนิคมอุตสาหกรรมมาบตาพุด
    ซึ่งมีนโยบายในการให้สวัสดิการด้านที่พักอาศัยกับพนักงานของโรงงานที่ต้องมาทำงานในบริเวณดังกล่าว
    โดยบริษัทมีโครงการที่สามารถตอบสนองความต้องการที่พักอาศัยที่มีคุณภาพให้แก่พนักงานทุกระดับ
    ตั้งแต่พนักงานระดับล่างไปจนถึงเจ้าหน้าที่บริหารระดับสูง ดังนั้นวิธีการ Direct Marketing
    จะทำให้บริษัทเข้าถึงกลุ่มลูกค้าได้มากขึ้น

3.  ในช่วงสภาวะเศรษฐกิจตกต่ำซึ่งไม่เอื้ออำนวยต่อการดำเนินธุรกิจอสังหาริมทรัพย์
    จึงทำให้ภาครัฐเข้ามากระตุ้นตลาดอสังหาริมทรัพย์ด้วยการลดค่าธรรมเนียมการโอนอสังหาริมทรัพย์จากร้อยละ
    2 เหลือร้อยละ 0.01 และลดภาษีธุรกิจเฉพาะสำหรับการขายอสังหาริมทรัพย์
    ตลอดจนสถาบันการเงินได้ปรับอัตราดอกเบี้ยเงินกู้เพื่อที่อยู่อาศัยลง
    ดังนั้นจึงเป็นกระตุ้นความสนใจของลูกค้าที่ต้องการที่พักอาศัย
    โดยบริษัทจะเน้นการให้ลูกค้าทำสัญญาและขอสินเชื่อธนาคารควบคู่กันไปเพื่อที่จะสามารถโอนกรรมสิทธิ์ได้ภายในระยะเวลาไม่นานนัก

4.  บริษัทกำลังเริ่มขยายการก่อสร้างที่พักอาศัยในโครงการต่างๆ
    ของบริษัทหลังจากได้ชะลอโครงการมาระยะหนึ่ง
    โดยจะเน้นการลงทุนในพื้นที่มีศักยภาพในการเติบโตสูง เช่น
    พื้นที่ในเขตกรุงเทพมหานครและปริมณฑล
    เนื่องจากภาวะตลาดอสังหาริมทรัพย์เริ่มมีการฟื้นตัวโดยเฉพาะในเขตกรุงเทพมหานคร

5.  สำหรับกลยุทธ์การตลาดของโครงการเพื่อเช่านั้น
    บริษัทได้หันมามุ่งเน้นในธุรกิจบริการเพิ่มมากขึ้น เช่น Service Apartment
    หรือการให้บริการเช่าพักบ้านเดี่ยวหรือคอนโดมิเนียมในระยะสั้น
    เพื่อเป็นการใช้สินทรัพย์ที่มีอยู่ก่อให้เกิดประโยชน์แก่บริษัทสูงสุด

-   กลยุทธ์การแข่งขัน จุดเด่นในด้านการตลาดที่ใช้ในการแข่งขันของบริษัทมีดังนี้

1.  โครงการของบริษัทเน้นคุณภาพที่เหมาะสมกับราคาโดยเริ่มตั้งแต่การออกแบบที่เน้นให้มีเนื้อที่ประโยชน์ใช้สอยมากที่สุด
    ตั้งอยู่ในบริเวณที่มีสภาพแวดล้อมที่เป็นธรรมชาติและมีการรักษาความปลอดภัยที่ดี
    การคัดเลือกผู้รับเหมาก่อสร้างที่มีฝีมือประสบการณ์และชื่อเสียงเป็นที่ไว้วางใจ
    และคัดเลือกวัสดุที่มีคุณภาพเหมาะสมกับลักษณะการใช้งานของแต่ละโครงการ

2.  ทำเลที่ตั้งโครงการของบริษัทซึ่งสะดวกแก่การสัญจรไปมาและปลอดภัยต่อลูกค้าเป้าหมาย
    โดยทุกโครงการจะตั้งอยู่ใกล้นิคมอุตสาหกรรมมาบตาพุดไม่เกิน 10 กิโลเมตร
    นอกจากนี้เขตอำเภอบ้านฉางยังถูกกำหนดให้เป็นเขตสำหรับที่พักอาศัยของชุมชนเท่านั้น
    จึงมั่นใจได้ว่าจะปลอดภัยจากสิ่งแวดล้อมที่เป็นพิษจากเขตอุตสาหกรรม

3.  บริษัทมีโครงการหลายประเภทซึ่งสามารถรองรับความต้องการของกลุ่มลูกค้าทุกประเภทและทุกระดับรายได้

4.  ความน่าเชื่อถือของผู้บริหารและผู้ถือหุ้นรายใหญ่ของบริษัทช่วยเสริมความมั่นใจในคุณภาพโครงการและความมั่นคงของบริษัทให้กับลูกค้ามากยิ่งขึ้นเนื่องจากผู้บริหารและผู้ถือหุ้นของบริษัทเป็นผู้มีประสบการณ์ในธุรกิจพัฒนาอสังหาริมทรัพย์
    และในวงการอุตสาหกรรมและเป็นผู้ที่ได้รับการยอมรับว่ามีชื่อเสียงทั้งระดับประเทศและท้องถิ่น

5.  ความมุ่งมั่น ชื่อเสียง และประสบการณ์ของบริษัทที่จะลงทุนในบริเวณพื้นที่ชายฝั่งทะเลตะวันออก
    ส่งผลให้ลูกค้ามีความมั่นใจและเชื่อถือในความมั่นคงของบริษัท
    โดยบริษัทมีนโยบายระยะสั้นและระยะยาวที่จะส่งเสริมการพัฒนาและการเติบโตของโครงการพัฒนาชายฝั่งทะเลตะวันออก
    โดยมุ่งเน้นการพัฒนาโครงการอสังหาริมทรัพย์ในบริเวณพื้นที่ชายฝั่งทะเลตะวันออก
    โดยเฉพาะในเขตอำเภอบ้านฉาง ให้มีลักษณะเป็นชุมชนใหม่ที่สมบูรณ์แบบ

6.  เน้นการให้บริการหลังการขายที่ดีและสะดวกกับลูกค้า
    เนื่องจากบริษัทมีสำนักงานใหญ่ตั้งอยู่ในเขตอำเภอบ้านฉางจึงง่ายต่อการติดต่อและให้บริการกับลูกค้า
    และบริษัทยังได้มีการสำรวจความคิดเห็นของลูกค้าถึงความพอใจในโครงการของบริษัทอยู่เสมอ

7.  บริษัทมีนโยบายที่จะยืดหยุ่นการชำระเงินดาวน์และการผ่อนชำระเงินงวดให้กับลูกค้าของบริษัท
    รวมทั้งช่วยจัดหาสถาบันการเงินเพื่อให้สินเชื่อระยะยาวที่มีเงื่อนไขเงินดาวน์และอัตราดอกเบี้ยต่ำให้กับลูกค้า

-   แผนการโฆษณาและประชาสัมพันธ์

1.  บริษัทมีนโยบายให้พนักงานขายเจาะกลุ่มลูกค้าเป้าหมายโดยตรง
    โดยให้พนักงานขายติดต่อกับแผนกบุคคลของบริษัทต่างๆ ในบริเวณพื้นที่ใกล้เคียง
    เพื่อขอจัดซุ้มเสนอสินค้าของทุกโครงการ
    พร้อมทั้งจัดกิจกรรมและมีส่วนร่วมในกิจกรรมในท้องถิ่นอำเภอบ้านฉาง

2.  จัดงานแนะนำโครงการเพื่อให้ประชาชนที่สนใจโครงการได้รับทราบรายละเอียดข้อมูลโครงการมากขึ้น
    พร้อมทั้งมีภาพจำลอง สไลด์ และภาพยนตร์ที่เกี่ยวกับโครงการแสดงในงานด้วย

3.  ส่งแผ่นพับและรายละเอียดโครงการถึงกลุ่มลูกค้าเป้าหมายแต่ละโครงการและให้พนักงานขายติดตามผล
    หลังจากที่ลูกค้าได้รับเอกสารโครงการแล้ว

4.  เชิญบุคคลในพื้นที่ที่มีชื่อเสียงหรือสนใจโครงการของบริษัทเข้ามาเยี่ยมชมโครงการ
    พร้อมทั้งแจกบัตรการใช้บริการศูนย์กีฬา เช่น ทะเลเทียม สนามกอล์ฟ ฯลฯ

5.  ติดต่อแนะนำโครงการของบริษัทให้กับผู้บริหารบริษัทและโรงงานที่ตั้งอยู่
    หรือจะมาตั้งบริษัทและโรงงานในบริเวณนิคมอุตสาหกรรมมาบตาพุด
    และบริเวณพัฒนาพื้นที่ชายฝั่งทะเลตะวันออก
    หรือบริษัทที่มีนโยบายให้สวัสดิการด้านที่พักอาศัยกับพนักงานของบริษัทที่ต้องมาทำงานในบริเวณดังกล่าว

-   การจำหน่ายและช่องทางการจัดจำหน่าย

  บริษัทมีทีมงานขายของบริษัทซึ่งจะเข้าถึงกลุ่มลูกค้าเป้าหมายโดยตรงและติดต่อตัวแทนจำหน่ายภายนอกเป็นครั้งคราว
  ทีมงานขายของบริษัทปัจจุบันมี 3 ทีม ประจำอยู่ที่สำนักงานอำเภอบ้านฉาง
  ซึ่งจะเป็นผู้ติดตามกลุ่มลูกค้าเป้าหมายของแต่ละโครงการอย่างใกล้ชิด
  บริษัทจะกำหนดค่าตอบแทนเป็นอัตราร้อยละของราคาขาย
  โดยบริษัทจัดให้มีโครงการฝึกอบรมพนักงานให้มีความเชี่ยวชาญในการขายมากขึ้นอยู่เสมอ
  และบริษัทได้เสนอค่าตอบแทนให้กับนายหน้าอิสระหรือส่วนลดให้กับลูกค้าของบริษัทที่แนะนำบุคคลอื่นมาซื้อบ้านหรือที่ดินเปล่าในโครงการของบริษัท
  นอกจากนี้บริษัทยังมีโครงการ Friend to Friend
  ซึ่งจะให้ค่าตอบแทนแก่บุคคลภายนอกที่เป็นลูกค้าโครงการของบริษัทที่ได้ชักชวนเพื่อนหรือญาติมาซื้อบ้านหรือที่ดินเปล่าในโครงการของบริษัท
  โดยจะจ่ายค่าตอบแทนให้เมื่อลูกค้ารายใหม่ได้เซ็นต์สัญญาจะซื้อจะขายกับบริษัทเรียบร้อยแล้ว

-   ลักษณะของลูกค้า

  ลูกค้าของบริษัท จะแตกต่างไปตามประเภทของโครงการ ดังนี้

  ลูกค้าของโครงการเพื่อขาย

  1. โครงการ อีสเทอร์น สตาร์ คันทรีโฮม กลุ่มลูกค้าเป้าหมาย ได้แก่

-   นักบริหารระดับสูงในเขตโครงการพัฒนาพื้นที่ชายฝั่งทะเลตะวันออกโดยเฉพาะในนิคมอุตสาหกรรมมาบตาพุด

-   นักธุรกิจในท้องถิ่น

-   นักธุรกิจจากกรุงเทพที่ต้องการที่พักตากอากาศ

-   ผู้เกษียณอายุ

  2. โครงการแฮมเล็ท 2 กลุ่มลูกค้าเป้าหมาย ได้แก่

-   นักบริหารระดับสูงในเขตโครงการพัฒนาพื้นที่ชายฝั่งทะเลตะวันออกโดยเฉพาะในนิคมอุตสาหกรรมมาบตาพุด

-   นักธุรกิจในท้องถิ่น

-   นักธุรกิจจากกรุงเทพที่ต้องการที่พักตากอากาศ

-   ผู้เกษียณอายุ

-   นักลงทุนที่ซื้อโครงการเพื่อทำธุรกิจให้เช่าแก่ผู้บริหารชาวต่างประเทศที่มาทำงานในนิคมอุตสาหกรรมมาบตาพุด

  3. โครงการสินทวีการ์เด้น กลุ่มลูกค้าเป้าหมาย ได้แก่

-   ผู้มีรายได้ระดับกลางขึ้นไปที่อยู่ในบริเวณนิคมอุตสาหกรรมมาบตาพุดและบริเวณใกล้เคียง

-   เจ้าหน้าที่ระดับกลางของโรงงานในนิคมอุตสาหกรรมมาบตาพุด

-   ประชาชนในท้องถิ่น

  ลูกค้าของโครงการเช่า

  1. โครงการคอนโดมิเนียมให้เช่าในโครงการสินทวี พาร์ค กลุ่มลูกค้าเป้าหมาย ได้แก่

-   ผู้มีรายได้ระดับกลางขึ้นไปที่อยู่ในบริเวณนิคมอุตสาหกรรมมาบตาพุดและบริเวณใกล้เคียง

-   เจ้าหน้าที่ระดับกลางในโรงงานในนิคมอุตสาหกรรมมาบตาพุด

-   บริษัทที่ประสงค์จะจัดหาที่พักให้แก่ผู้บริหารและพนักงาน

  2. โครงการที่พักอาศัยเพื่อเช่าของบริษัทร่วม กลุ่มลูกค้าเป้าหมาย ได้แก่

  กลุ่มลูกค้าเป้าหมายของบริษัท ซีสตาร์ พร็อพเพอร์ตี้ส์ จำกัด คือ
  ผู้บริหารระดับสูงที่ทำงานอยู่ในนิคมอุตสาหกรรม โดยเฉพาะอย่างยิ่งนิคมอุตสาหกรรมมาบตาพุด
  ปัจจุบันได้มีผู้บริหารระดับสูงชาวต่างประเทศของ Alliance Refining Co., Ltd.
  พำนักอยู่เป็นส่วนใหญ่ (โดยสัญญาเช่าของบริษัทดังกล่าวหมดอายุในเดือนธันวาคม 2545
  แต่ปัจจุบันได้มีการต่อสัญญาบ้านเดี่ยวจำนวน 5 หลัง ออกไปอีก 1 ปีถึงเดือนธันวาคม 2546)
  และส่วนที่เหลือเป็นผู้บริหารของบริษัทต่างชาติรายอื่น
  ปัจจุบันบริษัทใช้กลยุทธ์ด้านราคาที่สามารถแข่งขันได้
  แต่ยังคงไว้ซึ่งการดูแลรักษาคุณภาพที่ดีของโครงการที่พักอาศัยและการให้บริการที่มีคุณภาพเพื่อดึงดูดลูกค้า

-   สภาพการแข่งขัน
    ปริมาณความต้องการและปริมาณการผลิตในธุรกิจอสังหาริมทรัพย์ในเขตอำเภอบ้านฉางและบริเวณใกล้เคียง

  จากศักยภาพของอำเภอบ้านฉางและบริเวณใกล้เคียงในจังหวัดระยอง
  อันเป็นที่ตั้งของหลายเขตอุตสาหกรรม เช่น นิคมอุตสาหกรรมมาบตาพุด
  นิคมอุตสาหกรรมตะวันออก นิคมอุตสาหกรรมผาแดง นิคมอุตสาหกรรมอีสเทอร์นซีบอร์ด
  และนิคมอุตสาหกรรมอมตะซิตี้
  จึงทำให้มีผู้บริหารระดับกลางถึงระดับสูงทั้งชาวต่างชาติและชาวไทยเป็นจำนวนมากที่ต้องการที่พักอาศัยซึ่งเป็นกลุ่มลูกค้าเป้าหมายที่สำคัญของบริษัท
  นอกจากนี้บริษัทยังมีกลุ่มลูกค้าเป้าหมายบางส่วนที่เป็นประชากรที่อาศัยอยู่ในบริเวณดังกล่าวและจากกรุงเทพฯที่ต้องการที่พักอาศัยสำหรับตากอากาศ
  แต่จากภาวะวิกฤตเศรษฐกิจในช่วงเวลาที่ผ่านมาทำให้บริษัทต่างๆ
  ในนิคมอุตสาหกรรมชะลอการลงทุนออกไปและต้องปรับลดจำนวนพนักงานเพื่อเป็นการลดค่าใช้จ่าย
  ส่งผลให้ความต้องการที่พักอาศัยมีจำนวนลดลง
  ซึ่งจากการประมาณการของฝ่ายการตลาดของบริษัทคาดว่าปัจจุบันพื้นที่ในบริเวณดังกล่าวมีจำนวนความต้องการที่พักอาศัยของโครงการเพื่อขายประมาณ
  270 ยูนิตต่อปี และจำนวนความต้องการที่พักอาศัยของโครงการเพื่อเช่าระยะยาวประมาณ 50
  ยูนิตต่อปี

  สำหรับในด้านผู้ประกอบการนั้น
  เนื่องจากในบริเวณพื้นที่ดังกล่าวมีการขยายตัวและมีนิคมอุตสาหกรรมตั้งอยู่เป็นจำนวนมาก
  ทำให้ในช่วงที่ผ่านมามีโครงการพัฒนาที่ดินเกิดขึ้นมาก
  และมีจำนวนบ้านและที่ดินเปล่าเหลือสะสมค้างอยู่ในตลาดเป็นจำนวนมากเช่นกัน โดยปัจจุบัน
  มีบริษัทที่ดำเนินธุรกิจอสังหาริมทรัพย์ที่มีลักษณะและขนาดโครงการใกล้เคียงกับบริษัทที่ยังคงดำเนินธุรกิจอยู่และมีกลุ่มลูกค้าเป้าหมายตั้งแต่ระดับกลางขึ้นไปประมาณ
  18 โครงการ แบ่งเป็น โครงการเพื่อขายจำนวน 12 โครงการ ได้แก่
  โครงการในเขตบ้านฉาง 5 โครงการ และโครงการในเขตระยอง 7 โครงการ
  มีอุปทานของจำนวนบ้านและที่ดินเปล่าเพื่อสร้างบ้านพร้อมขายทั้งหมดประมาณ 800-1,000 ยูนิต
  และโครงการเพื่อเช่าจำนวน 6 โครงการ ได้แก่ โครงการในเขตบ้านฉาง 3 โครงการ
  โครงการในเขตสัตหีบ 2 โครงการ โครงการในเขตระยอง 1 โครงการ
  มีอุปทานของจำนวนที่พักอาศัยเพื่อเช่าทั้งหมดประมาณ 400 ยูนิต

  จากปริมาณอุปสงค์และอุปทานของตลาดอสังหาริมทรัพย์ข้างต้น
  จะเห็นได้ว่ายังคงมีปริมาณอุปทานมากกว่าอุปสงค์พอสมควร
  ส่งผลให้ตลาดอสังหาริมทรัพย์ในบริเวณพื้นที่ดังกล่าวมีการแข่งขันอยู่ในระดับสูง ดังนั้น
  ผู้ประกอบส่วนใหญ่จึงมุ่งเน้นส่งเสริมการขายและใช้กลยุทธ์การแข่งขันด้านราคาเป็นหลัก

-   ปัจจัยแห่งความสำเร็จ โอกาส และการแข่งขันของบริษัท

  โครงการส่วนใหญ่ที่เกิดขึ้นในอำเภอบ้านฉางมักจะเป็นโครงการระดับกลาง
  มีกลุ่มลูกค้าเป้าหมายที่มีระดับรายได้ตั้งแต่ค่อนข้างต่ำถึงระดับปานกลาง
  ดังนั้นรูปแบบโครงการจึงไม่เน้นการตกแต่งหรือมีสิ่งอำนวยความสะดวกภายในโครงการ
  และมักเป็นโครงการที่ดำเนินการในรูปแบบของเจ้าของคนเดียว
  สำหรับโครงการของบริษัทจะเน้นการพัฒนาโครงการแบบครบวงจร
  และพรั่งพร้อมด้วยสิ่งอำนวยความสะดวกต่างๆ ภายในโครงการ เช่น สนามกอล์ฟ ศูนย์กีฬา
  และโรงเรียนนานาชาติ เป็นต้น
  โดยกลุ่มลูกค้าเป้าหมายจะเป็นผู้มีรายได้ระดับปานกลางถึงระดับสูง
  ซึ่งมักเป็นระดับเจ้าหน้าที่และผู้บริหารที่ทำงานอยู่ในนิคมอุตสาหกรรมมาบตาพุด
  ลูกค้าจากกรุงเทพฯ และคนในท้องถิ่นที่มีความต้องการที่อยู่อาศัยระดับมาตรฐาน
  มีสิ่งแวดล้อมและการรักษาความปลอดภัยที่ดี รวมทั้งสิ่งอำนวยความสะดวกครบครัน
  ทำให้บริษัทมีกลุ่มลูกค้าเป้าหมายและถือส่วนแบ่งตลาดส่วนหนึ่งที่ต่างไปจากโครงการอื่นๆ
  สำหรับภาวะการแข่งขันตลอดช่วงเวลาปี 2545 ที่ผ่านมาอยู่ในระดับปานกลาง
  เนื่องจากยังไม่มีโครงการเกิดขึ้นใหม่มากนัก
  ทำให้อุปทานและอุปสงค์ของตลาดไม่เปลี่ยนแปลงมากนัก
  แม้ว่าสภาวะเศรษฐกิจโดยรวมของประเทศจะเป็นตัวแปรสำคัญที่กระทบกับการขายของบริษัทในบางช่วง
  แต่ในระยะยาวโครงการพัฒนาในบริเวณพื้นที่ชายฝั่งทะเลตะวันออกยังคงได้เปรียบกว่าพื้นที่อื่นๆ
  ทั้งนี้
  จากการสำรวจของบริษัทพบว่าความต้องการที่พักอาศัยของเจ้าหน้าที่หรือพนักงานที่ทำงานภายในนิคมอุตสาหกรรมที่ตั้งอยู่ในบริเวณพื้นที่ใกล้เคียงกับโครงการของบริษัทที่ทำงานเกินกว่า
  2 ปี และยังต้องเช่าบ้านอยู่นั้น มีจำนวนเกือบร้อยละ 40
  ที่มีความสนใจจะซื้อบ้านเป็นของตนเองในระดับราคาตั้งแต่ 2 ล้านบาทขึ้นไป
  ซึ่งแสดงให้เห็นว่าในพื้นที่ดังกล่าว
  ความต้องการอสังหาริมทรัพย์ในราคาตั้งแต่ระดับปานกลางขึ้นไปยังคงมีอยู่พอสมควร

-   แนวโน้มอุตสาหกรรมและสภาพการแข่งขัน

ทิศทางบ้านเดี่ยวในปี 2546 พบว่ายังเป็นที่ต้องการในตลาดอยู่มาก สืบเนื่องจากในปี 2545
จากการสำรวจของบริษัท ศูนย์วิจัยกสิกรไทย จำกัด พบว่าผู้ที่มีความต้องการซื้อบ้าน
มีความต้องการบ้านเดี่ยวมากที่สุด ซึ่งปี 2545 ตลาดบ้านเดี่ยวมีการขยายตัวได้ประมาณร้อยละ 10
จากจำนวนบ้านเดี่ยวในโครงการจัดสรรที่สร้างเสร็จที่ประมาณการว่าจะอยู่ที่ระดับ 5,500 -6,000
หน่วย

  สำหรับปี 2546 เศรษฐกิจโดยรวมยังมีความไม่แน่นอน
  โดยเฉพาะปัจจัยความเสี่ยงภายนอกจากภาวะสงครามระหว่างสหรัฐอเมริกากับอิรัก ขณะเดียวกัน
  มีการคาดการณ์ว่าหากไม่เกิดสงครามอุตสาหกรรมอสังหาริมทรัพย์จะขยายตัวเพิ่มขึ้นเล็กน้อยจากปี
  2545
  อย่างไรก็ตามธุรกิจอสังหาริมทรัพย์โดยเฉพาะตลาดบ้านเดี่ยวยังเป็นจุดสนใจของผู้ที่ต้องการซื้อบ้าน
  เนื่องจาก ภาครัฐได้ขยายระยะเวลาการลดค่าธรรมเนียมต่างๆ ออกไปจนถึงสิ้นปี 2546
  และแนวโน้มภาวะดอกเบี้ยที่ยังทรงตัวอยู่ในระดับต่ำ
  ประกอบกับการแข่งขันของสถาบันการเงินในการปล่อยสินเชื่อเพื่อที่อยู่อาศัยที่สูง
  ทำให้สถาบันการเงินต้องใช้กลยุทธ์ทางการตลาดและเงื่อนไขสินเชื่อต่างๆ
  เพื่อสร้างแรงจูงใจให้กับผู้ที่ต้องการจะซื้อบ้าน นอกจากนี้
  ผู้ประกอบการบางส่วนก็เริ่มปรับตัวได้หรือปรับโครงสร้างทางการเงินเรียบร้อยแล้วจึงเริ่มมีการลงทุนขยายโครงการใหม่ได้เพิ่มขึ้น
  ดังนั้นในอนาคตสภาพการแข่งขันในตลาดบ้านเดี่ยวจะเพิ่มสูงขึ้น
  ผู้ที่ต้องการซื้อบ้านจะมุ่งเน้นไปที่บ้านเดี่ยวที่มีการก่อสร้าง การออกแบบ คุณภาพ
  รวมถึงราคาที่เหมาะสม
  สำหรับธุรกิจคอนโดมิเนียมและโครงการพัฒนาเพื่ออุตสาหกรรมและการพาณิชย์ยังคงซบเซาต่อไปอีก
  แต่ขณะนี้เป็นช่วงเวลาที่เหมาะสมในการลงทุนพัฒนาธุรกิจสนามกอล์ฟและท่องเที่ยว
  เนื่องจากทั้งภาครัฐและเอกชนให้การสนับสนุนด้านการกีฬาและการท่องเที่ยวเพิ่มขึ้นทุกปี

ข) การตลาดและภาวะการแข่งขันธุรกิจสนามกอล์ฟ

  ชายฝั่งทะเลตะวันออกเป็นบริเวณที่มีทั้งนักธุรกิจ
  และนักท่องเที่ยวให้ความสนใจมาพักผ่อนทั้งในระยะสั้นและระยะยาว
  โครงการที่เกิดขึ้นจึงมีทั้งการก่อสร้างเป็นสนามกอล์ฟบริเวณเชิงเขา รีสอร์ท โรงแรม
  และอาคารชุดตลอดแนวชายฝั่งทะเล
  ทั้งนี้สภาพการแข่งขันของธุรกิจสนามกอล์ฟไม่รุนแรงนักเนื่องจากตลาดมีความต้องการมากพอสมควร
  โดยเฉพาะนักธุรกิจชาวต่างชาติ ทั้งชาวฮ่องกง ญี่ปุ่น และไต้หวัน
  รวมทั้งคนไทยที่เป็นนักเล่นกอล์ฟรุ่นใหม่ที่ให้ความสนใจกับการเล่นกอล์ฟมากขึ้น

  จากการที่สนามกอล์ฟของบริษัทอยู่ห่างจากนิคมอุตสาหกรรมมาบตาพุดเพียง 10 กิโลเมตร
  และเนื่องจากมีชาวต่างประเทศมาลงทุนในนิคมอุตสาหกรรมมาบตาพุดเป็นจำนวนมาก
  ดังนั้นจึงมีกลุ่มผู้บริหารระดับสูงและวิศวกรเข้ามาพักอาศัยในโครงการอีสเทอร์น สตาร์
  คันทรีโฮมและโครงการแฮมเล็ทของบริษัท ซึ่งเป็นกลุ่มลูกค้าที่เข้ามาใช้บริการต่างๆ
  ของสนามกอล์ฟได้ตลอดเวลา ไม่ว่าจะเป็น คลับเฮ้าส์ ทะเลเทียม สนามเทนนิส
  สระว่ายน้ำและศูนย์กีฬา นอกจากนี้ยังมีชาวต่างประเทศได้ชักชวนลูกค้าหรือเพื่อนๆ
  จากบริเวณใกล้เคียง (พัทยาหรือศรีราชา)
  ไปเล่นกอล์ฟและใช้บริการด้านอาหารและเครื่องดื่มของสนามอีกด้วย

  ปัจจุบันมีสนามกอล์ฟที่ตั้งอยู่ในบริเวณพื้นที่ใกล้เคียงกับสนามกอล์ฟของบริษัทจำนวนทั้งสิ้นประมาณ 6
  สนาม โดยแบ่งเป็นสนามกอล์ฟที่ตั้งอยู่ในจังหวัดระยองจำนวน 5 สนาม และในจังหวัดชลบุรีอีก 1
  สนาม คือ

1.  เซ็นต์แอนดรูว์ - 18 หลุม กลุ่มลูกค้าเป้าหมาย คือ
    นักเล่นกอล์ฟระดับบนซึ่งส่วนใหญ่เป็นนักเล่นกอล์ฟจากกรุงเทพฯ
    และชาวต่างประเทศที่มาเล่นในช่วงฤดูท่องเที่ยว

2.  สนามอีสเทอร์นสตาร์ - 18 หลุม กลุ่มลูกค้าเป้าหมาย คือ นักเล่นกอล์ฟระดับกลางถึงระดับบน
    ซึ่งมีทั้งนักเล่นกอล์ฟในท้องถิ่นและกรุงเทพฯ
    รวมทั้งชาวต่างประเทศที่มาเล่นในช่วงฤดูท่องเที่ยว

3.  สนามกรีนวัลเล่ย์ - 18 หลุม กลุ่มลูกค้าเป้าหมาย คือ
    นักเล่นกอล์ฟระดับกลางถึงระดับบนซึ่งมีทั้งนักเล่นกอล์ฟในท้องถิ่นและกรุงเทพฯ
    รวมทั้งชาวต่างประเทศที่มาเล่นในช่วงฤดูท่องเที่ยว

4.  สนามเกรทเลค - 18 หลุม กลุ่มลูกค้าเป้าหมาย คือ นักเล่นกอล์ฟระดับกลาง
    ซึ่งส่วนใหญ่เป็นนักเล่นกอล์ฟในท้องถิ่นและกรุงเทพฯ

5.  สนามเซ็นจูรี่ - 18 หลุม กลุ่มลูกค้าเป้าหมาย คือ นักเล่นกอล์ฟระดับกลาง
    ซึ่งส่วนใหญ่เป็นนักเล่นกอล์ฟในท้องถิ่นและกรุงเทพฯ

6.  สนามพลูตาหลวง - 36 หลุม
    กลุ่มลูกค้าเป้าหมายส่วนใหญ่เป็นนักเล่นกอล์ฟในท้องถิ่นและข้าราชการ

  (ตั้งอยู่ในอำเภอสัตหีบ จังหวัดชลบุรี เป็นสนามราชการจึงมิได้เป็นคู่แข่งกับเอกชนมากนัก
  แต่เป็นสนามกอล์ฟที่ใกล้กับสนามกอล์ฟของบริษัทมาก)

ลูกค้าของธุรกิจสนามกอล์ฟ

  โครงการสนามกอล์ฟ อีสเทอร์น สตาร์ คันทรี คลับ แอนด์ รีสอร์ท ที่ดำเนินการโดยบริษัท
  อีสเทอร์น สตาร์ รีสอร์ท จำกัด กลุ่มลูกค้าเป้าหมาย ได้แก่

-   นักเล่นกอล์ฟที่อยู่ในบริเวณโครงการพัฒนาพื้นที่ชายฝั่งทะเลตะวันออกและบริเวณใกล้เคียงและนักเล่นกอล์ฟทั่วไป

-   นักท่องเที่ยวที่ประสงค์จะเล่นกอล์ฟหรือเข้ามาใช้บริการศูนย์ประชุมและศูนย์กีฬาของบริษัท

-   ชาวต่างประเทศที่มาทำงานในประเทศไทย
    และกรุ๊ปทัวร์ที่เข้ามาเล่นกอล์ฟโดยจะเน้นตลาดญี่ปุ่น เกาหลีใต้ ไต้หวัน
    และตลาดผู้สูงอายุให้เข้ามาเล่นกอล์ฟพร้อมใช้บริการในด้านที่พักและบริการด้านสุขภาพของบริษัท

-   บริษัทต่างๆ
    และนักธุรกิจที่ประสงค์ใช้บริการศูนย์ประชุมนานาชาติพร้อมกับการพักผ่อนและเล่นกีฬา

  ในด้านนโยบายในการดำเนินธุรกิจสนามกอลฟ์ของบริษัท อีสเทอร์น สตาร์ รีสอร์ท จำกัดนั้น
  ปัจจุบันบริษัทได้หันมาเน้นกลยุทธ์ในการดำเนินธุรกิจสนามกอล์ฟโดยมีการให้บริการเสริมและสิ่งอำนวยความสะดวกต่างๆ
  แบบครบวงจร โดยจะพัฒนาการบริการของบริษัทให้เป็นศูนย์ประชุม
  รีสอร์ทเพื่อให้บริษัทมีโอกาสในการทำธุรกิจต่อเนื่องและธุรกิจใหม่ๆ
  ด้วยการใช้ทรัพยากรที่มีอยู่ในสนามกอล์ฟ อีสเทอร์น สตาร์ คันทรี คลับ แอนด์ รีสอร์ท
  ให้เกิดประโยชน์สูงสุด บริษัทจึงได้พัฒนาและบริหารสนามกอล์ฟ
  คลับเฮ้าส์และสิ่งอำนวยความสะดวกต่างๆ
  ให้เป็นศูนย์ประชุมรีสอร์ทที่เพียบพร้อมด้วยสิ่งอำนวยความสะดวกด้านที่พักอาศัย สันทนาการ
  ความทันสมัยของเทคโนโลยีอุปกรณ์การประชุม
  และสภาพแวดล้อมที่จะก่อประโยชน์ให้กับผู้เข้าประชุมในการแลกเปลี่ยนข้อมูล
  และจะทำให้การประชุมมีประสิทธิภาพและสร้างมูลค่าเพิ่มให้กับผู้เข้าประชุมอย่างสูงสุด
  ซึ่งบริษัทมีความมั่นใจว่าจะประสบความสำเร็จในธุรกิจใหม่นี้
  โดยบริษัทเริ่มให้บริการศูนย์ประชุมรีสอร์ทแห่งใหม่นี้ตั้งแต่เดือนมีนาคม 2543
  ซึ่งสามารถจุคนได้ถึง 150 ที่นั่ง ซึ่งบริษัทได้จัดงานเปิดตัวศูนย์ประชุมแห่งใหม่อย่างเป็นทางการ
  โดยได้เชิญบริษัทในนิคมอุตสาหกรรมและบริษัทในกรุงเทพฯ
  มาร่วมงานเพื่อเป็นการแนะนำให้ลูกค้าทราบถึงธุรกิจใหม่ของบริษัทเพิ่มมากขึ้น
  และนอกจากนี้เพื่อเป็นการสร้างรายได้ให้กับบริษัทอีกทางหนึ่ง บริษัทได้ร่วมกับบริษัท ซีสตาร์
  พร็อพเพอร์ตี้ส์ จำกัด จัดรายการ Golf Package และ Conferencing Package
  เพื่อให้บริการกับบุคคลที่มาเล่นกอล์ฟหรือจัดประชุมสามารถเข้าพักที่ อพาร์ทเม้นท์ของบริษัท
  ซีสตาร์ พร็อพเพอร์ตี้ส์ จำกัด ได้ในราคาพิเศษ นอกจากนี้
  ปัจจุบันได้มีนักกอล์ฟจากประเทศเกาหลีใต้เข้ามาเรียนกอล์ฟและพักอยู่ในโครงการของบริษัทฯ
  เป็นเวลา 2-3 เดือนเพื่อเรียนและฝึกไปแข่งขันที่ประเทศสหรัฐอเมริกาต่อไป

  ในส่วนของการบริหารงานสนามกอล์ฟนั้น
  บริษัทมีนโยบายเน้นการพัฒนาสภาพสนามและการบริการให้มีคุณภาพดีอยู่เสมอ
  ทำให้สนามกอล์ฟของบริษัทถูกเลือกใช้เป็นสถานที่สันทนาการของหลายกลุ่มกอล์ฟโดยเฉพาะอย่างยิ่ง
  การจัดการแข่งขันกอล์ฟการกุศลซึ่งบริษัทได้บรรจุกอล์ฟการกุศลเข้าเป็นแผนงานประจำปีของบริษัทเรื่อยมา
  เช่น เมื่อวันที่ 2 กุมภาพันธ์ 2545
  สนามกอล์ฟได้จัดกอล์ฟการกุศลเพื่อองค์การยูนิเซฟอีกเป็นครั้งที่ 2 ซึ่งสามารถระดมทุนได้อีก 1.2
  ล้านบาท เพื่อมอบแก่เด็กไทยผู้ด้อยโอกาส และวันที่ 30 พฤศจิกายน 2545
  สนามกอล์ฟได้จัดกอล์ฟการกุศลเพื่อ สเปเชียลโอลิมปิคไทย ซึ่งสามารถระดมทุนได้ 2.1 ล้านบาท
  ซึ่งถือว่าเป็นกิจกรรมการคืนกำไรแก่สังคม
  ซึ่งจะช่วยพัฒนาคุณภาพชีวิตและเสริมสร้างสุขภาพพลานามัยของบุคคลที่มีความพิการทางสมองและปัญญาในประเทศไทยที่อยู่ในโครงการสเปเชียลโอลิมปิคไทยกว่า
  9,500 คน

-   ปัจจัยแห่งความสำเร็จของสนามกอล์ฟอีสเทอร์น สตาร์ คันทรี คลับ แอนด์ รีสอร์ท

1.  ความพร้อมของตัวสนามระดับมาตรฐานสากลพร้อมคลับเฮ้าส์และสิ่งอำนวยความสะดวกต่างๆ

2.  สถานที่ตั้ง 1.5 กม. จากถนนสุขุมวิท และ 10 กม. จากนิคมอุตสาหกรรมมาบตาพุด
    จึงทำให้มีลูกค้าต่างประเทศมาใช้บริการเป็นจำนวนมาก ทั้งเล่นกอล์ฟ
    และใช้สนามไดร์ฟกอล์ฟในตอนกลางคืน

3.  ราคากรีนฟีที่ไม่สูง แม้ว่าภาวะเศรษฐกิจในปัจจุบันนี้จะยังคงซบเซาอยู่
    แต่เนื่องจากกลุ่มลูกค้าของบริษัทที่เป็นนักกอล์ฟต่างประเทศที่มีกำลังซื้อสูงยังคงเข้าใช้บริการสนามกอล์ฟของบริษัทได้
    และเมื่อเปรียบเทียบราคากรีนฟีของบริษัทแล้วยังถือว่าต่ำกว่าราคากรีนฟีในต่างประเทศมาก

4.  จากคำบอกกล่าวของลูกค้าปากต่อปากในความสมบูรณ์ของสนามและการบริการที่ครบวงจร
    ทำให้มีจำนวนนักกอล์ฟมาใช้บริการสนามกอล์ฟของบริษัทเพิ่มมากขึ้น โดยปี 2545
    มีนักอล์ฟมาใช้บริการเฉลี่ยประมาณ 2,650 คนต่อเดือน

-   แนวโน้มอุตสาหกรรมและสภาพการแข่งขัน

สำหรับภาวะการแข่งขันของธุรกิจสนามกอล์ฟโดยรวมยังมีแนวโน้มไม่ฟื้นตัวในปี 2545
โดยการลงทุนในสนามกอล์ฟยังอยู่ในภาวะชะงักงันไม่มีการลงทุนในโครงการใหม่ๆ เพิ่มขึ้น
การซื้อขายสิทธิ์สมาชิกสนามกอล์ฟแม้จะกระเตื้องขึ้นบ้างแต่ก็ไม่คึกคักเท่าในช่วงที่ธุรกิจอสังหาริมทรัพย์กำลังเฟื่องฟู
ผู้ที่ซื้อสิทธิ์สมาชิกสนามกอล์ฟในปัจจุบันไม่ได้หวังซื้อเพื่อเก็งกำไร
ส่วนใหญ่เป็นผู้ที่นิยมกีฬากอล์ฟซึ่งซื้อสิทธิ์สมาชิกไว้เพื่อใช้บริการเองหรือใช้ภายในครอบครัว

สนามกอล์ฟที่เปิดให้บริการอยู่ประมาณ 200
แห่งในปัจจุบันนั้นมีเพียงไม่กี่แห่งที่มีลูกค้าเข้าไปใช้บริการกันอย่างหนาแน่น
ส่วนใหญ่เป็นสนามกอล์ฟที่ได้มาตรฐานสากลและมีการบำรุงรักษาให้คงสภาพเดิมไว้
ซึ่งกระจายอยู่ในเขตกรุงเทพฯและปริมณฑล รวมทั้งตามเมืองท่องเที่ยวสำคัญๆ อาทิ สามพราน
ชะอำ หัวหิน พัทยา ปากช่อง กาญจนบุรี และภูเก็ต เป็นต้น
สนามกอล์ฟเหล่านี้จะมีตลาดรองรับทั้งกลุ่มนักกอล์ฟคนไทยและนักกอล์ฟต่างชาติ

ในส่วนของตลาดนักกอล์ฟต่างชาตินั้นขยายตัวอย่างรวดเร็วในช่วง 2-3 ปีที่ผ่านมา
และมีบทบาทสำคัญในการช่วยกระตุ้นบรรยากาศของสนามกอล์ฟในเมืองไทยให้คึกคักขึ้นมาอีกครั้งหลังจากที่ซบเซาติดต่อกันมาหลายปี
ทั้งนี้เป็นผลเนื่องจากความพร้อมและจุดเด่นในด้านต่างๆ ของสนามกอล์ฟในประเทศไทยที่มีอยู่กว่า
200 แห่งทั่วประเทศ
รวมทั้งได้รับการสนับสนุนจากภาครัฐโดยการท่องเที่ยวแห่งประเทศไทยได้มีนโยบายส่งเสริมตลาดทัวร์กอล์ฟในต่างประเทศอย่างจริงจังและกว้างขวางในช่วงปีอะเมซิ่งไทยแลนด์
2541-2542 ด้วยการจัดงาน Golf Travel Mart ขึ้นเป็นครั้งแรกในปี 2541
และจัดต่อเนื่องมาเป็นประจำทุกปี ซึ่งได้รับการสนับสนุนจากผู้ประกอบการในธุรกิจที่เกี่ยวข้อง อาทิ
การบินไทย ธุรกิจโรงแรม สนามกอล์ฟ และธุรกิจนำเที่ยว
เป็นต้นจึงทำให้ตลาดทัวร์กอล์ฟขยายตัวกว้างขวางขึ้น
และมีการกระจายนักกอล์ฟไปสู่สนามกอล์ฟในพื้นที่ต่างๆ มากขึ้น และคาดว่าในปี 2546
จะมีนักกอล์ฟจากประเทศต่างๆ เดินทางมายังประเทศไทยเพิ่มขึ้นเป็นกว่า 4
แสนคนและก่อให้เกิดรายได้กว่า 1 หมื่นล้านบาทสะพัดไปสู่ธุรกิจสนามกอล์ฟ ธุรกิจสนามไดร์ฟกอล์ฟ
และธุรกิจด้านการท่องเที่ยว
ทั้งนี้เนื่องจากมีธุรกิจเอกชนหันมาส่งเสริมตลาดทัวร์กอล์ฟอย่างจริงจังมากขึ้น
ประกอบกับการฟื้นตัวของตลาดในเอเชีย

-   สถานภาพในการแข่งขัน

  เนื่องจากนักกอล์ฟส่วนใหญ่ จะไม่เล่นกอล์ฟเพียงแห่งเดียว
  และสนามในระยองก็ไม่มีการสร้างเพิ่ม ดังนั้นอุปสงค์จึงยังคงสูงกว่าอุปทาน
  ทำให้แต่ละสนามสามารถเริ่มเลี้ยงตัวได้
  จะแตกต่างกันก็ในเรื่องการบริการและการแก้ปัญหาให้ลูกค้าได้ทันท่วงที
  โดยเฉพาะลูกค้าญี่ปุ่นค่อนข้างมี Loyalty กับสนามที่ชอบ

3.3 การจัดหาผลิตภัณฑ์เพื่อจำหน่าย 

ก) ลักษณะการจัดให้ได้มาซึ่งผลิตภัณฑ์

-   กำลังการผลิต และปริมาณการผลิต

  บริษัทจะใช้วิธีจ้างผู้รับเหมาในพื้นที่ซึ่งมีอยู่หลายรายเป็นผู้ดำเนินการก่อสร้างบ้านให้กับบริษัทโดยการทำสัญญาจ้างเหมาก่อสร้าง
  แรงงานและวัสดุก่อสร้าง จึงทำให้บริษัทไม่มีปัญหาในด้านการผลิตแต่อย่างใด อย่างไรก็ตาม
  บริษัทจะมีทีมวิศวกรของบริษัทเป็นผู้ควบคุมการผลิตของผู้รับเหมาให้เป็นไปตามคุณภาพและรูปแบบที่ลูกค้าต้องการ

-   วัตถุดิบและผู้จำหน่ายวัตถุดิบ (Supplier)

  เนื่องจากงานก่อสร้างบ้านของบริษัทจะเป็นการทำสัญญาจ้างเหมาก่อสร้าง
  แรงงานและวัสดุก่อสร้าง ดังนั้น วัตถุดิบหนักที่ใช้ในการก่อสร้าง เช่น อิฐ หิน ปูน เหล็กเส้น
  และทราย บริษัทผู้รับเหมาก่อสร้างจะเป็นผู้จัดซื้อเองโดยตรง ส่วนวัตถุดิบเบา เช่น
  เครื่องสุขภัณฑ์ กระเบื้อง หรือวัสดุตกแต่งภายใน
  บริษัทจะเป็นผู้จัดซื้อเองเพื่อเป็นการควบคุมต้นทุนและคุณภาพของวัตถุดิบให้เป็นไปตามที่บริษัทต้องการ

-   นโยบายการผลิต (ขั้นตอนการพัฒนาโครงการ)

  1. จัดหาที่ดิน

  บริษัทมีนโยบายในการพัฒนาโครงการอสังหาริมทรัพย์บริเวณพื้นที่ชายฝั่งทะเลตะวันออกโดยเฉพาะที่อำเภอบ้านฉาง
  จังหวัดระยอง
  ปัจจุบันมีที่ดินที่อยู่ในแผนพัฒนาโครงการซึ่งรวมถึงที่ดินของบริษัทในเครือรวมเนื้อที่ทั้งสิ้น
  1,616-0-36.1 ไร่ อย่างไรก็ตาม
  หากมีที่ดินที่เหมาะสมและสามารถพัฒนาในเชิงพาณิชย์ได้อย่างเหมาะสมกับนโยบายการดำเนินธุรกิจของบริษัท
  บริษัทก็จะจัดซื้อที่ดินสำหรับการพัฒนาโครงการต่อไปเช่นกัน
  โดยมีปัจจัยในการพิจารณาซื้อที่ดินของบริษัท สรุปได้ดังนี้

1.  สภาพทั่วไปของที่ดิน เช่น สถานที่ตั้ง การคมนาคม ลักษณะการใช้ที่ดินข้างเคียง

2.  ขนาด รูปร่าง และลักษณะการครอบครองที่ดิน (โฉนดหรือน.ส.3)

3.  ลักษณะของที่ดินข้างเคียง สภาพภูมิประเทศ การระบายน้ำ และสาธารณูปโภคที่เข้าถึงที่ดิน

4.  พิจารณาว่าที่ดินอยู่ในเขตอะไร เช่น เขตอุตสาหกรรม เขตที่พักอาศัย เขตกสิกรรม

5.  แนวโน้มความเจริญของที่ดินในอนาคต

  จากการพิจารณาปัจจัยข้างต้น บริษัทจะนำมาประเมินอุปสงค์ อุปทาน
  ประเภทของโครงการที่จะพัฒนาบนที่ดินนั้นๆ
  และประเมินราคาต้นทุนที่เหมาะสมเพื่อใช้ในการเจรจาต่อรองซื้อที่ดิน

  2. ศึกษาความเป็นไปได้ของโครงการ

จากที่ดินที่บริษัทมีอยู่และข้อมูลขั้นต้นของที่ดินดังกล่าว
บริษัทจะนำมาวิเคราะห์ความเป็นไปได้ของการพัฒนาโครงการ ได้แก่

1.  การวิเคราะห์ความเป็นไปได้ทางการตลาด ได้แก่ การแบ่งส่วนตลาด
    การศึกษาขนาดของตลาด สภาวะการแข่งขัน และแนวโน้มของตลาดในอนาคต
    เพื่อให้ได้มาถึงชนิดของสินค้าและระดับราคาที่เหมาะสม ประมาณการยอดขาย
    และข้อมูลพื้นฐานในการกำหนดส่วนผสมทางการตลาดที่เหมาะสม

2.  การวิเคราะห์ทางด้านเทคนิค
    เพื่อกำหนดลักษณะของโครงการโดยจะออกแบบให้สอดคล้องกับความต้องการของตลาด
    จุดเด่นที่ต้องการของโครงการ และลักษณะการใช้งาน รวมทั้งประเมินต้นทุนค่าก่อสร้าง
    และวางแผนการก่อสร้าง

3.  การวิเคราะห์ความเป็นไปได้ทางด้านการเงินของโครงการจากข้อมูลในข้อ (1) และ (2)
    เพื่อหาอัตราผลตอบแทนจากการลงทุนว่าเหมาะสมแก่การลงทุนหรือไม่

  3. พัฒนาโครงการ

  การพัฒนาโครงการ
  บริษัทจะตัดตอนว่าจ้างผู้รับเหมาให้เป็นผู้ดำเนินการก่อสร้างให้โดยการทำสัญญาจ้างเหมาก่อสร้าง
  แรงงานและวัสดุก่อสร้าง ซึ่งผู้รับเหมาจะรับผิดชอบทั้งด้านการก่อสร้าง
  การจัดหาวัสดุหนักในการก่อสร้าง และแรงงานด้วย
  โดยบริษัทจะพิจารณาเชิญผู้รับเหมาที่มีประสบการณ์ ผลงาน คุณภาพ เทคโนโลยี
  และบุคลากรที่เชื่อถือได้เข้ามาทำการเสนอราคา
  ซึ่งโดยทั่วไปแล้วบริษัทจะกำหนดให้มีผู้รับเหมาเข้าเสนอราคาไม่ต่ำกว่า 3 รายต่อโครงการ
  การประมูลจะเป็นลักษณะ Close Bid โดยบริษัทจะมีคณะกรรมการเปิดซองประมูล
  และนำเสนอต่อคณะกรรมการจัดการเพื่อพิจารณาเลือกผู้รับเหมาที่เหมาะสม

-   ผลของฤดูกาลที่กระทบต่อการดำเนินธุรกิจ

  ลักษณะของการดำเนินงานของบริษัทไม่มีฤดูกาล
  แต่ในช่วงฤดูฝนอาจทำให้การก่อสร้างโครงการมีอุปสรรคบ้าง อย่างไรก็ตาม
  การวางแผนกำหนดตารางเวลาการดำเนินงานโครงการเพื่อเสนอต่อลูกค้านั้น
  ฝ่ายบริหารได้คำนึงถึงปัจจัยนี้แล้ว ดังนั้น ฤดูฝนจึงไม่มีผลกระทบอย่างมีนัยสำคัญต่อการดำเนินงาน

ข) ผลกระทบต่อสิ่งแวดล้อม

  บริษัทไม่ได้ดำเนินโครงการที่มีผลกระทบต่อสิ่งแวดล้อม อย่างไรก็ตาม
  บริษัทได้จัดทำการประเมินผลกระทบสิ่งแวดล้อม (Environmental Impact Assessment -
  EIA) ในโครงการสนามกอล์ฟ อีสเทอร์น สตาร์ คันทรี คลับ แอนด์
  รีสอร์ทและที่พักอาศัยบริเวณโครงการอพาร์ทเม้นท์ 8 ตึก (64 ยูนิต)
  ซึ่งเป็นโครงการที่พักอาศัยเพื่อเช่าแก่ผู้บริหารระดับสูงของโรงกลั่นน้ำมัน Alliance Refining
  Co., Ltd.
  ซึ่งเป็นสิ่งที่แสดงให้เห็นว่าโครงการของบริษัทมีการรักษาสิ่งแวดล้อมอยู่ในระดับมาตรฐานที่ดี

3.4 งานที่ยังไม่ได้ส่งมอบ 

  บริษัทจะโอนกรรมสิทธิ์ เมื่อลูกค้าชำระเงินดาวน์ครบแล้ว
  สำหรับสมาชิกสนามกอล์ฟจะส่งมอบหลังจากที่ลูกค้าชำระค่าสมาชิกครบแล้ว
  โดยมูลค่าขายของงานที่ยังไม่ได้ส่งมอบ ณ วันที่ 31 ธันวาคม 2545 มีดังนี้

+----------------------------------+--------------+--------------------+
| โครงการ                          | ยูนิต          | มูลค่า (ล้านบาท)      |
+==================================+==============+====================+
| คันทรีโฮม                          | 3            | 10.94              |
+----------------------------------+--------------+--------------------+
| สินทวีการ์เด้น                       | 2            | 0.45               |
+----------------------------------+--------------+--------------------+
| รวมทั้งสิ้น                          | 5            | 11.39              |
+----------------------------------+--------------+--------------------+

  หมายเหตุ :งานที่ยังไม่ได้ส่งมอบ หมายถึง งานที่ได้รับชำระเงินดาวน์จากลูกค้าครบแล้ว และ
  รอการส่งมอบ